Square Louvois

Square Louvois je square v Paríži v 2. obvode. Spolu so Square Jacques-Bidault sú to jediné dve zelené plochy v tomto mestskom obvode. Námestie bolo pomenované po bývalom paláci markíza Françoisa Michela Le Tellier de Louvoisa (1641 – 1691), ministra Ľudovíta XIV. Dejiny Námestie sa nachádza na mieste operného domu, ktorý v rokoch 1794 – 1820 slúžil Parížskej opere. V roku 1820 bol pri východe z opery zavraždený Charles Ferdinand d'Artois, synovec Luďovíta XVIII. a druhorodený syn budúceho kráľa Karola X. Budova bola preto zbúraná a na miesto nej mala vzniknúť kaplnka. K jej výstavbe však neprišlo kvôli Júlovej revolúcii v roku 1830. V roku 1839 tu bolo vytvorené námestie pod menom Place Richelieu. V roku 1844 vytvoril uprostred námestia architekt Louis Visconti na príkaz kráľa Ľudovíta Filipa Louvoisovu fontánu. Námestie prešlo úpravou počas prestavby Paríža za vlády Napoleona III. Architekt Gabriel-Jean-Antoine Davioud a inžinier Jean-Charles Alphand ho premenili na park s rozlohou 1 925 m², ktorý bol slávnostne otvorený 15. augusta 1859. Opis Square je obklopené ulicami Rue de Louvois na severe, Rue de Richelieu na východe (budovou Bibliothèque nationale de France), Rue Rameau na juhu a Rue Lulli na západe. Iné projekty Commons ponúka multimediálne súbory na tému Square Louvois Externé odkazy Popis square Archivované 2011-09-04 na Wayback Machine Zdroj Tento článok je čiastočný alebo úplný preklad článku Square Louvois na českej Wikipédii. Informácie v infoboxe sú sčasti alebo úplne prebrané z infoboxu článku Square Louvois zverejneného na francúzskej Wikipédii.